‘ममाज़ बॉय! ममाज़ बॉय!’ मेरे कमरे के बाहर से गुज़रती मांजी के कानों में ये शब्द हथौड़े की भांति गूंज उठे. नीरज उनका इकलौता लाड़ला बेटा है, जिसकी बलाइयां लेते वे थकती नहीं थीं. बेटे को पालने में उन्होंने अपना पूरा ममत्व उड़ेलकर रख दिया था. नीरज ने भी उन्हें निराश नहीं किया था. मां के सब अरमान पूरे करना वे अपना पहला कर्त्तव्य समझते थे. अपनी बहू यानी मुझसे भी मांजी को कोई शिकायत न थी. दरअसल बेटे से उनका जुड़ाव इतना गहरा था कि उससे जुड़ी हर चीज़ उन्हें प्रिय थी. फिर चाहे वह सजीव हो या निर्जीव. इसलिए नीरज का रूमाल भी उन्हें उतना ही प्रिय था, जितना कि उसका बेटा या बीवी. लेकिन यहीं मांजी से भूल हो गई. वे भूल गईं कि बीवी में संवेदनाएं होती हैं, वह रूमाल की तरह भावशून्य नहीं होती. अपने अंधमोह में उन्होंने कभी यह जानने की चेष्टा ही नहीं की कि मैं उनके इस पुत्रमोह को पसंद करती हूं या नहीं. इसलिए उस दिन मेरा नीरज को ‘ममाज़ बॉय’ कहकर संबोधित करना उन्हें गहरा मानसिक आघात पहुंचा गया. लेकिन उससे भी अधिक आश्‍चर्य हुआ था उन्हें नीरज की प्रतिक्रिया सुनकर.